Talle sterf toe motorbom ontplofMinstens 42 mense is Vrydag dood nadat ŉ motorbom in al-Bab in die noorde van Sirië ontplof het, ŉ dag nadat die Turkse rebelle beheer by die burgermag van die ekstremistiese Islamitiese Staat (IS) oorgeneem het. Volgens die Siriese Observatory for Human Rights het die aanval in die Suesian-distrik in die noordwestelike platteland naby al-Bab plaasgevind en is plaaslike veiligheidsgeriewe geteiken. Rami Abdel-Rahman, hoof van die instansie, het gesê die dodetal kan nog verder styg. Daar is aanvanklik berig dat 29 mense in die ontploffing dood is terwyl tientalle beseer is. Die rebelle en hul Turkse ondersteuners het volle beheer van al-Bab geneem. “Die burgermag wat binne al-Bab was, het almal onttrek na gebiede suidoos van al-Bab,” het Abdel-Rahman gesê. Al-Bab word fyn dopgehou terwyl Turkye besluit oor sy volgende aksie binne Sirië. Ankara het in Augustus magte oor die grens gestuur. Die Siriese regering ag die teenwoordigheid as ŉ besetting. Meer as 400 burgers is sedert November deur Turkse bomme in al-Bab doodgemaak. Honderde rebelle en tientalle Turkse soldate is in die gevegte doodgemaak. Turkye sê hy het al honderde vegters van die Islamitiese Staat doodgemaak, maar die getalle kan nie geverifieer word nie.